
Az Arnauld-kör problémája Descartes Elmélkedések az első filozófiáról című művében

Dolgozatomban az Arnauld-körnek nevezett problémával foglalkozom, mely Descartes Elmélkedések az első filozófiáról című munkájában található. E probléma fontossága nem csupán abban áll, hogy a filozófiatörténet egyik legfontosabb alkotásában van; sokkal inkább abban, hogy amennyiben az Arnauld által felvetett ellenvetés jogos, az Elmélkedések egész gondolatmenete borul. Így Descartes célkitűzése, a modern tudományok megalapozása kudarcot vall. Dolgozatom célja, hogy körüljárjam ezt a „körbenforgást”, bemutassam kulcsfontosságú helyét Descartes gondolatmenetében, valamint megpróbáljam feloldani különböző interpretációs lehetőségek segítségével.
Ehhez először is az Elmélkedések egészét vázolom nagy vonalakban, hogy a minket érdeklő harmadik elmélkedés, s különösképp az abban található istenérv is megfelelő kontextusba kerüljön. Majd idézem Arnauld ellenvetését; a probléma lényege, hogy Descartes gondolatmenete alapján evidens belátásainkat csak akkor fogadhatjuk el igaznak, ha bizonyítást nyer Isten léte, aki – jóságában – garantálja ezen belátásaink igazságát; csakhogy Descartes úgy bizonyítja Isten létét, hogy ahhoz felhasznál egy evidens belátást (az oknak legalább akkora realitással kell rendelkeznie, mint az okozatnak).
A körbenforgás interpretációs lehetőségeinek vizsgálatakor főként Gary Hatfield The Cartesian Circle című tanulmányára hagyatkozom. A kétely- és célkorlátozó értelmezési módok kombinálásával több lehetőség is adódik, ezek közül én kettőt mutatok be részletesebben: a kételykorlátozót és a pszichológiait. Erre azért van szükség, hogy a körbenforgás számomra legelfogadhatóbb feloldása is tisztábban látszódjék. Megoldásom szerint ugyanis nincs szó körbenforgásról, így Descartes felmenthető Arnauld vádja alól – ugyanakkor hozható ellene még komolyabb vád, miszerint valójában nem kérdőjelezte meg minden korábbi ismeretét, ahogy azt hangoztatja az Elmélkedések elején. Ezt mérséklendő: csupán azon belátásainkat nem kérdőjelezi meg, melyekben egyszerűen nem is vagyunk képesek kételkedni. Így értelmezésem kételykorlátozó és pszichológiai is egyben. 



